google/wiki40b huggingface dataset:
Seržs Ibaka

Klubu karjera

S. Ibaka karjeru uzsāka dzimtajā Kongo Republikā, taču 2007. gadā spēlēja Spānijas LEB līgā (pēc spēka otra spēcīgākā līga valstī). Tajā viņš vienu sezonu pārstāvēja CB L'Hospitalet klubu. Pēc sezonas viņš tika izraudzīts NBA draftā, pēc kura S. Ibaku draftējušā Sietlas kluba turpinātāji Oklahomasitijas "Thunder" izlēma par viņa spēlēšanu Eiropā vēl sezonu. 2008.—2009. gada sezonu viņš aizvadīja Liga ACB klubā Manresas "Bàsquet", tā sastāvā basketbolists vidēji spēlē guva 7,1 punktu un savāca 4,5 atlēkušās bumbas. Pēc šīs sezonas viņš devās un NBA, kur spēlē joprojām.
NBA karjeras sākumā viņam bija grūtības ar angļu valodas apguvi, taču tagad viņš prot četras valodas. Debijas sezonā viņš bija labākais metienu bloķētājs starp visiem līgas debitantiem. Izslēgšanas spēļu pirmās kārtas otrajā spēlē pret Losandželosas "Lakers" viņš bloķēja septiņus pretinieku metienus, kas ir līgas rekords (viņš bija jaunākais spēlētājs, kurš izslēgšanas spēlēs ir bloķējis 7 metienus).
Otrajā sezonā viņš piedalījās Visu zvaigžņu spēles slam-dunk konkursā, taču nekvalificējās finālam.

Spānijas izlase

S. Ibaka spēlēja 2011. gada Eiropas čempionātā, kur pārstāvēja Spānijas izlasi. Spānijas pilsonību viņš ieguva tikai dažus mēnešus pirms finālturnīra sākuma. Eiropas čempionātā viņš Spānijas izlases sastāvā izcīnīja zelta medaļu.
Piedalījās 2012. gada Olimpiskajās spēlēs Londonā, kur Spānijas izlase izcīnīja sudraba medaļas, finālspēlē piekāpjoties ASV.
Sanfrancisko

Vēsture

Pirms eiropiešu ierašanās apvidū dzīvoja ohlonu indiāņi. 1769. gadā piekrasti atklāja spānis Gaspars de Portola (Gaspar de Portolà). 1776. gadā spāņi mūsdienu Sanfrancisko teritorijā uzcēla fortu, bet vēlāk misiju, kuru nosauca Sv. Asīzes Franciska vārdā. Pēc Meksikas neatkarības nodibināšanās Sanfrancisko iekļāvās neatkarīgajā Meksikā. Pēc Meksikas - ASV kara Kalifornija 1848. gadā kļuva par ASV teritoriju. Visus šos gadus Sanfrancisko bija visai neievērojama pilsētiņa.
Tomēr tajā pašā 1848. gadā Kalifornijā tika atklāts zelts, sākās Kalifornijas zelta drudzis un teritoriju pārpludināja zelta meklētāji no visas pasaules. Piemēram, cerībā iegūt bagātību, no ostā ienākošajiem kuģiem dezertēja veselas apkalpes. Pilsēta strauji auga.
1906. gada 18. aprīlī Sanfrancisko piedzīvoja smagu zemestrīci, kurai sekoja ugunsgrēks, nopostīdams trīs ceturtdaļas no pilsētas. Tomēr pilsēta ātri atguvās no postījumiem un Sanfrancisko ātri kļuva par vienu no ASV finanšu un ekonomikas centriem.
Otrā pasaules kara laikā Sanfrancisko bija viens no galvenajiem apgādes centriem Klusā okeāna karadarbības teātra apgādei. 1945. gadā Sanfrancisko tika parakstīta ANO Statūti, bet 1951. gadā - Sanfrancisko līgums, kas oficiāli izbeidza ASV karadarbību ar Japānu.
Pēc kara Sanfrancisko devusi būtisku ieguldījumu ASV kontrkultūrā. Pilsēta bija viens no bītņiku, vēlāk hipiju, bet 20.gadsimta 70.gados Sanfrancisko bija viens no galvenajiem geju kustības centriem.

Sports

Pilsēta ir NFL līgas (amerikāņu futbols) komandas "San Francisco 49ers" un MLB (beisbols) līgas komandas "San Francisco Giants" mājvieta.
Ādolfs Petrovskis

Biogrāfija

Pēc Otrā pasaules kara Petrovskis dzīvoja ASV.

Hokejista karjera

1931.—32. gada sezonu aizvadījis Latvijas hokeja līgas klubā Rīgas US, tad trīs sezonas aizvadījis ASK Rīga sastāvā, 1934. un 1935. gadā izcīnot Latvijas čempiona titulu, bet vēlāk atgriezies US, 1937. gadā kļūstot jau par trīskārtēju Latvijas čempionu. Rīgas US hokejists spēlēja līdz 1937.—38. gada sezonas beigām.
Mīgelne

Vēsture

Rakstos pirmoreiz minēta 984. gadā. 1064. gadā iekļāvās Meisenes bīskapijā. 1256. gadā ieguva tirgus tiesības. Zviedru nopostīta Trīsdesmitgadu kara laikā. Otrā pasaules kara beigās pilsētu ieņēma Sarkanā armija, un pēc kara tā iekļāvās VDR. 2007. gada 19. augustā pilsētas svētku laikā Mīgelnē rasistiski motivēts pūlis uzbruka vairākiem indiešiem.

Izglītība, kultūra, tūrisms un sports

Mīgelne ir melnā metāla mūzikas izdevniecības No Colours Records mājvieta.
Sergejs Žoltoks

Spēlētāja karjera

1992. gada NHL draftā viņu Bostonas "Bruins" izraudzījās ar kopējo 55. kārtas numuru trešajā drafta izvēles kārtā. "Bruins" sastāvā uzbrucējs debitēja 1993. gada 8. aprīlī. Savus pirmos vārtus NHL hokejists guva 18.novembra spēlē pret Sanhosē "Sharks" vārtos stāvošo Artūru Irbi. 2003. gada janvārī S. Žoltoks bija Minesotas "Wild" komandas kapteinis.
PSRS hokeja izlases sastāvā viņš piedalījies 1991. gada Pasaules čempionātā junioriem un 1990. gada Eiropas čempionātā junioriem. PSRS izlases sastāvā viņš uzsāka arī 1992. gada Pasaules čempionātu junioriem, bet turnīra laikā savienība izjuka, tādēļ izlase tika pārsaukta par NVS hokeja izlasi. Tā kā izlasē spēlēja arī S. Žoltoks un Sandis Ozoliņš, kuri nāca no Latvijas, kas nebija NVS biedre, tad vairākas izlases iesniedza protestus, bet tie tika noraidīti. Latvijas hokeja izlases sastāvā viņš piedalījies 6 Pasaules čempionātos.

Nāve

Sergejs Žoltoks mira 2004. gada 3. novembrī Minskā, Baltkrievijā, kad Baltkrievijas hokeja līgas ietvaros savā starpā tikās S. Žoltoka pārstāvētā HK Rīga 2000 un Minskas "Dinamo". S. Žoltoks, dodoties uz rezervistu soliņu, pa ceļam nokrita un spēlētājs tika nogādāts slimnīcā, kur mira.

Piemiņa

2005. gadā Rīgas 55. vidusskola tika pārdēvēta Sergeja Žoltoka vārdā. Tika ierosināts par Žoltoka ielu pārsaukt arī kādu no Arēnas Rīga blakusesošajām ielām, bet Rīgas dome to noraidīja. Kopš 2005. gada Latvijā notiek ikgadējais Sergeja Žoltoka piemiņas turnīrs, kurā sacenšas vairāku valstu jauniešu izlases.
Brandenburga

Vēsture

Par Brandenburgas dibināšanas datumu uzskata 1157. gada 11. jūniju, kad Albrehts Lācis (Albrecht der Bär) no Askanu dinastijas Ziemeļu krusta karu laikā iekaroja šo teritoriju un izveidoja Brandenburgas markgrāfisti, kas tika iekļauta Svētās Romas impērijas sastāvā. Pēc 1356. gada, kad Brandenburgas valdniekiem piešķir ietekmīgo kūrfirsta titulu, Brandenburgu sauc arī par Brandenburgas kūrfirstisti (Kurfürstentum Brandenburg). No 1415. gada reģions bija Hoencollernu dinastijas kontrolē, viņi bija vieni no deviņiem impērijas prinčiem-elektoriem.
Apvienotajai Brandenburgai-Prūsijai bija liela loma Prūsijas karalistes un Vācijas impērijas veidošanās vēsturē. 1701. gadā ar imperatora Leopolda I piekrišanu Brandenburgas markgrāfs sevi pasludināja sevi par Frīdrihu I, Karali Prūsijā (König in Preußen), izveidojot Prūsijas karalisti, bet vienlaikus turpinot Brandenburgas markgrāfistes legālo pastāvēšanu. 1772. gadā valdnieka titulu mainīja uz “Prūsijas karali”, bet personālūnija legāli beidza pastāvēt 1806. gadā, līdz ar Svētās Romas impērijas pastāvēšanas beigām. Brandenburgas zemes tad kļuva par Prūsijas karalistes provincēm.
Latvijas futbola izlase 1996. gada Eiropas čempionāta kvalifikācijā

Laika posmā no 1994. gada septembra līdz 1995. gada oktobrim Latvijas futbola izlase piedalījās 1996. gada Eiropas čempionāta kvalifikācijas turnīrā. Finālturnīrs norisinājās 1996. gada jūnijā Anglijā.
Latvijas izlase tika ielozēta kvalifikācijas turnīra 6. apakšgrupā kopā ar Portugāli, Īriju, Austriju, Ziemeļīriju un Lihtenšteinu.
Šajā kvalifikācijas ciklā Latvija sešu komandu konkurencē ieguva 5. vietu, 10 spēlēs izcīnot 4 uzvaras un iegūstot 12 punktus. Latvijas izlase divas reizes uzvarēja Lihtenšteinu, bet pa reizei arī Austriju un Ziemeļīriju. Atzīmējams ir arī izlases zaudējums Portugālei ar 2-3, kad, nonākot zaudētāju lomā ar 0-3, Latvija guva 2 vārtus. Par izlases līderi šajā ciklā kļuva uzbrucējs Vīts Rimkus, kurš guva 5 vārtus.
HK Ozolnieki/Monarch

Vēsture

Kluba pirmsākumi meklējami jau 1987. gadā, kad Rīgā tika dibināta komanda ar nosaukumu "AK-2". Vēlāk tā mainīja nosaukumu uz "Saurieši" un "Nik's/Brih".
1994./95. gada sezonā "Nik's/Brih" pirmo reizi izcīnīja Latvijas čempionu titulu. Vēlāk par čempioniem "Nik's/Brih" kļuva arī 1995./96., 1997./98. un 1998./99. gada sezonās.
1996. gada novembrī "Nik's/Brih" piedalījās Eiropas kausa F grupas turnīrā, kurā gan visas spēles zaudēja - 1:5 pret Ļubļanas "Olimpija" (Slovēnija), 4:8 pret Dunajvarošas "Dunaferr" (Ungārija) un 0:6 pret Toljati "Lada" (Krievija).
Uzsākot 2000./2001. gada sezonu klubs mainīja nosaukumu uz "Vilki/OP", bet 2006./2007. gada sezonā mainīja nosaukumu uz "Vilki/Monarch" un sezonu aizvadīja Rīgas atklātajā čempionātā. 2008. gadā klubs pārcēlās uz Ozolniekiem un mainīja nosaukumu uz "Ozolnieki/Monarch".
2009./2010. gada, 2010./2011. un 2011./2012. gada sezonās "Ozolnieki/Monarch" bija Latvijas atklātā hokeja čempionāta regulārās sezonas uzvarētāji.
2009./2010. gada izslēgšanas spēļu ceturtdaļfinālā viņi pārspēja Lietuvas spēcīgāko hokeja klubu Elektrēnu "Energija" ar 3:1 sērijā pārliecinoši uzvarot un iesoļojot nākamajā kārtā, bet pusfinālā viņus apstādināja Kontinentālās hokeja līgas kluba Rīgas "Dinamo" fārmklubs Rīgas "Dinamo/Juniors", kas finālā pārspēja arī "Liepājas Metalurgu".
2010./2011. gada sezonā "Ozolnieki/Monarch" iekļuva čempionāta finālā, kur sērijā ar 0:4 zaudēja "Liepājas Metalurgam", bet 2011./2012. gada sezonas finālā zaudēja tam pašam "Liepājas Metalurgam" sērijā ar 1:4.
2012./13. gada sezonā klubs tika līdz pusfinālam, kur sērijā ar 1:2 zaudēja HK "Juniors", tāpat arī 2013./14. sezonā klubs tika līdz pusfinālam, kur sērijā ar 2:3 zaudēja HK "Kurbads".
Laika gaitā šajā komandā īsāku vai garāku laiku ir pavadījuši, gan agrākie PSRS Augstākās līgas spēlētāji, gan daudzi Latvijas hokeja izlases spēlētāji, kas piedalījušies, gan Olimpiskajās spēlēs, gan Pasaules čempionātos - Sergejs Povečerovskis, Agris Freimanis, Māris Drelings, Leonīds Beresņevs, Igors Brezgins, Konstantīns Grigorjevs, Vadims Ņikitins, Andrejs Maticins, Aleksandrs Kerčs, Sergejs Seņins, Mihails Bogdanovs, Aleksandrs Šiškovičs, Normunds Sējējs, Andrejs Ignatovičs, Aigars Cipruss, Viktors Ignatjevs, Artis Ābols, Vadims Romanovskis, Aleksejs Širokovs, Viktors Bļinovs, Georgijs Pujacs, Oskars Bārtulis, Mārtiņš Karsums u.c.
Ilggadējs komandas kapteinis - Jānis Lukaševskis.
Džeremijs Jablonskis

Karjera

Karjeru sācis 1997. gadā Rietumu hokeja līgas (WHL) klubā Edmontonas "Ice". Pēc tam spēlējis Rietumkrasta hokeja līgas (WCHL), ECHL, Amerikas hokeja līgas (AHL) klubu sastāvos. 2003.—2004. gada sezonā aizvadīja vienu spēli arī Sentluisas "Blues" kluba sastāvā NHL, kur saņēma 5 soda minūtes.
2011. gadā Dž. Jablonskis pievienojās KHL klubam Čehovas "Vitjaz", kas pazīstams ar savu agresīvo spēles manieri un biežajiem kautiņiem. Jau savā pirmajā spēlē Dž. Jablonskis nopelnīja 56 soda minūtes un tika diskvalificēts līdz pirmssezonas pārbaudes turnīra beigām. Līdzīgā stilā viņš turpināja spēlēt arī regulārajā sezonā. 2011. gada novembrī par daudzajiem izraisītajiem kautiņiem spēļu laikā (arī pret Rīgas "Dinamo" 8. oktobrī) viņš tika diskvalificēts uz atlikušo KHL sezonu. Diskvalifikācijas laikā Dž. Jablonskis tika apstiprināts par "Vitjaz" fiziskās sagatavotības treneri, taču janvārī sods tika samazināts līdz 15 spēlēm, tādējādi viņš varēja atsākt spēlēt.
Piedalījies Jauktās cīņas mākslas sacensībās.
Zilbes intonācija

Fonoloģija

Lietuviešu valodā "gari patskaņu segmenti" (gari patskaņi, diftongi vai arī zilbes, kas sastāv no patskaņa un tam sekojoša skaneņa) var būt ar vienu no divām intonācijām, vai nu kāpjošu vai krītošu, piemēram, kar̃tų "reižu" pretstatā kártų "kārtu" (šajā piemērā ir īss patskanis, kam seko skanenis, tādējādi veidojot "garu segmentu").
Latviešu valodā gari patskaņi (līdzīgi kritērijiem, kas minēti augstāk lietuviešu valodai) var būt ar trīs dažādām intoācijām – stieptu, lauztu vai krītošu, ko apzīmē attiecīgi ar tildes (~), cirkumfleksa (^) un gravja (`) zīmēm. Tāpat, lai diferenciētu trīs dažādas intonācijas, patskaņu segmentam ir jābūt ne tikai garam, bet arī uzsvērtajā (parasti pirmajā) zilbē. Izņēmums ir lauzta intonācija, ko latviešu valodā identificē arī neuzsvērtās zilbēs.
Starptautiskajā fonētiskajā alfabētā, lai apzīmētu lauztu un krītošu intonāciju var izmantot (^) un (`), taču tilde ir standarta apzīmējums nazāliem patskaņiem, šī iemesla dēļ tildes vietā tiek izmantots makrons, lai apzīmētu stieptu intonāciju.
Saskaņā ar dažiem autoriem latviešu valodas lauztā intonācija ir krītoša intonācija, kas ietver sevī glotālu slēdzeni, turpetī stieptā intonācija klasificējama kā pārgara patskaņu izruna. Endzelīns jau 19. gs. beigās identificēja "stieptus diftongus" (gari patskaņi, diftongi vai patskaņi, kam seko skanenis (likvīds vai nazāls), kas tiek izrunāti ar stieptu intonāciju) kā sastāvošus no 3 nevis 2 morām, respektīvi, garākus nekā būtu sagaidāms.
Līdzīgi, citi auroti norāda uz latviešu un lībiešu valodas lauztās intonācijas līdzību ar dāņu valodas fenomenu stød, kas daļā gadījumu tiek realizēts kā glotāls slēdzenis. Piemēram, 19. gs. beigās dānis Vilhelms Tomsens (Vilhelm Thomsen) kontaktējoties ar kādu lībiešu jūrnieku identificēja viņa runā iezīmi, kas viņam likās ļoti līdzīga dāņu stød, kas latviešu valodā atbilstu tam, ko sauc par "lauzto intonāciju".
Precīzākā lībiešu valodas pierakstā dažkārt tiek izmantots apostrofs (vai tam līdzīgas zīmes), lai norādītu lauzto intonāciju (piemēram, lībiešu-igauņu-latviešu vārdnīcā lapā www.murre.ut.ee), piemēram, minnõn um vajāg vietā mi’nnõn u’m vajāg.

Sinkrētisms latviešu valodas dialektos

Literārās latviešu valodas trīsvirzienu intonācijas diferenciācija ir tikusi vienkāršota vairākos latviešu valodas paveidos. Rīgas latviešu valodā krītoša intonācija ir tikusi sinkretizēta ar lauztu, rīdzinieki realizētu vārdus "zāle (veģetācija)" un "zāles (medikamenti)" abus ar lauztu intonāciju (sal. literārajā latviešu valodā [zâle] un [zàles]) un pretnostatītu tos stieptai intonācijai, piemēram, "zāle (telpa)" [zãle].
Latgaļu valodā literārās latviešu valodas stieptā intonācija tiek realizēta kā krītoša, piemēram, [bum̃ba kaũls laĩva] → [bùmba kàuls làiva].
Acīmredzot, ietekmējoties no Rīgā izmantotās sistēmas, latviešu valodas uzziņu literatūrā sastopami apzīmējumi "stieptā" un "nestieptā intonācija", pēdējā kategorija ietver literārās latviešu valodas krītošo un lauzto intonāciju.
Manufaktūra

Manufaktūra (latīņu: manufactura, no manus — 'roka' un facere — 'izgatavošana') ir organizēta standartizētas produkcijas ražotne, kurā ražošanas procesa pamatā ir algotu amatnieku roku darbs un darba dalīšana, kas bija izplatīta pirms mašinizētās rūpniecības. Manufaktūru ražošanas princips bija visai attīstīts jau Senajā Grieķijā un Senajā Romā, taču Rietumeiropā agrīnajos viduslaikos panīka un no jauna atdzima 14.—15. gadsimtā Itālijā. No turienes turpmākajā gadsimtā izplatījās pa visu Eiropu un līdz 18. gadsimtā bija dominējošā ražošanas forma tekstilrūpniecībā, papīra un stikla ražošanā, metālapstrādē, kuģubūvē u.c. nozarēs.
Mūsdienu Latvijas teritorijā pirmās manufaktūras administratīvā kārtā izveidoja Kurzemes un Zemgales hercogistes zemēs.
Francijas reģioni

Francijas reģioni ir Francijas teritoriāli administratīvā iedalījuma vienības, kam nav likumdošanas varas, taču ir iespēja noteikt vietējos nodokļus un lemt par valsts budžeta daļas izlietojumu. Galvenā reģionu atbildība ir izglītības sistēmas uzturēšana un attīstība, kā arī atbildība par lielu daļu infrastruktūras.
Kopš 2016. gada reformas Francija ir iedalīta 18 reģionos (franču: régions), no kuriem 13 atrodas Francijas Eiropas daļā bet pieci atrodas Dienvidamerikā, Karību jūras un Indijas okeāna salās un tiek saukti par aizjūras departamentiem.
Anna Grēviņa

Biogrāfija

Ap 1910. gadu beigusi mācības Annas Rūmanes-Ķeniņas ģimnāzijā Rīgā. 1915. gadā absolvējusi Harkovas Universitātes Vēstures un filoloģijas fakultāti, 1925. gadā — Latvijas Konservatorijas Vokālo fakultāti.
Pēc Augstāko pedagogu kursu absolvēšanas Harkovā 1917. gadā strādājusi par skolotāju Maskavā un Rīgā. No 1925. gada — brīvmāksliniece. Reitera kora soliste. No 1944. līdz 1951. gadam strādājusi žurnālā "Padomju Latvijas Komunists" par literāro līdzstrādnieci. Tulkojusi dažādu populāru autoru darbus no krievu, vācu, franču valodas.
Bija precējusies ar dzejnieku un tulkotāju Valdi Grēviņu, pārim bija divi dēli: Māris un Valts.
Mihaja Tudoses valdība

Mihaja Tudoses valdība ir 128. Rumānijas valdība. Šo valdību vada premjerministrs — Mihajs Tudose, kas šo amatu ieņem no 2017. gada 29. jūnija. Jaunajā valdībā ir 26 ministru amati un 16 amatpersonas ir no iepriekšējās, Sorina Grindjanu valdības, kuru atlaida parlaments saistībā ar neefektivitāti. Mihajs Tudose pārstāv Sociāldemokrātu partiju.
Jarno Trulli

Karjera

Trulli debitēja F1 1997. gada Austrālijas Grand Prix ar Minardi. Sezonas vidū viņš pārcēlās uz Prost komandu, kur aizvietoja savainoto Olivjē Panī. Austrijas Grand Prix viņš bija tuvu tam, lai finišētu otrajā vietā, tomēr izstājās dzinēja defekta dēļ. Trulli bija Panī komandas biedrs Prost 1998. un 1999. gadā. 1999. gada Eiropas Grand Prix Trulli finišēja 2. vietā un izcīnīja pirmo goda pjedestālu karjerā.
2000. gadā Trulli kļuva par Jordan komandas pilotu. Savā pirmajā sezonā ar šo komandu viņš izcīnīja 6 punktus, bet 2001. gadā — 12 punktus un 9. vietu kopvērtējumā, kas bija viņa labākais sasniegums karjerā. 2002. gadā itālis pievienojās jaunizveidotajai Renault komandai un bija astotais kopvērtējumā. 2003. gadā, pateicoties punktu sistēmas izmaiņām, Trulli guva punktus 9 no 16 sacīkstēm un Vācijas Grand Prix bija trešais. 2004. gada Monako Grand Prix Jarno Trulli izcīnīja savu pirmo un pagaidām vienīgo uzvaru, kā arī pirmo pole-position.
Sezonas beigās pilots lauza līgumu ar Renault un pēdējās sacīkstes aizvadīja Toyota komandā, ar kuru tika noslēgts līgums arī uz nākamajām sezonām. 2005. gadā viņš trīsreiz kāpa uz pjedestāla. Nākamās divas sezonas bija mazāk veiksmīgas, Trulli un Toyota reti izcīnīja punktus. 2008. un 2009. gadā komandas sniegums atkal uzlabojās, pilots sezonu kopvērtējumā ieņēma attiecīgi 9. un 8. vietu. 2009. gada beigās Toyota paziņoja, ka beigs dalību F1.
Sākot ar 2010. gadu Trulli pārstāv Lotus komandu. Viņa komandas biedrs ir Heiki Kovalainens.

Privātā dzīve

Trulli ir precējies ar Barbaru. Pārim ir divi dēli — 2005. gadā dzimušais Enco, kurš ir nosaukts par godu Jarno tēvam un 2006. gadā dzimušais Marko. Jarno ir arī vīna dārza līdzīpašnieks un ražo pats savu vīnu ar nosaukumu "Jarno".
Čikāgas latviešu radio raidījumi

Čikāgas latviešu radio raidījumi ir pasaules visvecākie nepārtrauktie rietumu latviešu valodas raidījumi. Pirmais raidījums bija dzirdams Čikāgas radio viļņos 1952. gada 28. decembrī.
Raidījumi sākumā bija pusstundu garumā, bet tagad tie ilgst vienu stundu katru pirmdienas vakaru plkst. 19:00 WSBC 1240AM vai WCFJ 1470AM (Čikāgas dienvidos). Katru nedēļu dzirdama latviešu valoda, latviešu dziesmas, intervijas, ziņas, ziņojumi, sludinājumi, utt.
Pašreizējie programmas vadītāji ir Armands Birkens un Silvija Kļaviņa-Baršnija.
Čikāgas latviešu radio raidījumu komiteju vada priekšniece Valija Galenieks, informācijas nozares vadītājs ir Juris Valainis, kasieris ir Ilmārs Riekstiņš.
Kamerūnas administratīvais iedalījums

Kamerūnas administratīvais iedalījums veido 10 reģioni. Katru no reģioniem pārvalda ievēlēta reģionālā padome un prezidenta iecelts gubernators. 2008. gada 12. novembrī spēkā stājās reģionālā reforma, kuras laikā visas provinces tika pārvērstas par reģioniem. Reģioni ir sīkāk iedalīti 58 departamentos, kas savukārt ir sīkāk iedalīti apriņķos. Vietējā vara tiek realizēta komūnās kā 2 lielpilsētu komūnās, 9 pilsētu komūnās ar speciālu statusu, 11 pilsētu komūnās un 305 lauku komūnās.
Pēc platības lielākais reģions ir Austrumu reģions (109 002 km²), bet mazākais — Rietumu reģions (13 892 km²). Pēc iedzīvotāju skaita lielākais reģions ir Galējo Ziemeļu reģions (3 111 792 iedzīvotāji), bet mazākais — Dienvidu reģions (634 655 iedzīvotāji).
Dubultuzbrukums

Dubultuzbrukums ir vienas figūras vai bandinieka vienlaicīgs uzbrukums diviem vai vairākiem pretinieka objektiem. Uzbrukuma objekti parasti ir neaizsargātas figūras, bandinieki un vāji punkti pretinieka nometnē. Sevišķi efektīvs dubultuzbrukums ir tad, kad viens no uzbrukuma objektiem ir pretinieka karalis. Dubultuzbrukumu var veikt visas figūras, tai skaitā karalis un tas sastopams visās partijas stadijās — atklātnē, vidusspēlē, galotnē. Zirdziņa un bandinieka dubultuzbrukumu šaha literatūrā sauc par dakšiņu.
Tīmekļa lappuse

Tīmekļa lappuse (angļu: Web page) ir vispasaules tīmekļa "lapa", parasti HTML/XHTML formātā (datnes vārda paplašinājums parasti ir htm vai html), ar hiperteksta saitēm, kas ļauj pārvietoties no vienas lapas vai sadaļas uz citu. Tīmekļa lappuses parasti izmanto grafikas failus, lai nodrošinātu ilustrācijas. Tīmekļa lappuses tiek attēlotas izmantojot tīmekļa pārlūkprogrammu, un var tikt veidotas tā, lai izmantotu sīklietotņu sniegtās iespējas, kas bieži vien nodrošina kustīgu grafiku, mijiedarbību un skaņu.
Tīmekļa lappušu kopumu, kas atrodas vienā mapē, kā arī, iespējams, tās apakšmapēs, un atrodas uz viena tīmekļa servera, sauc par tīmekļa vietni. Tīmekļa vietne vienmēr satur pirmo lappusi, ko parasti sauc index.html vai index.htm.
Tīmekļa lappušu izstrādē grūtības sagādā tas, ka tām ir jābūt lietojamām uz dažādām pārlūkprogrammām ar dažādiem uzstādījumiem, pie atšķirīgām ekrāna izšķirtspējām.

Vietrādis (URL)

Parasti jebkurai tīmekļa lappusei ir savs URL, kas ļauj citās tīmekļa lappusēs ievietot saites uz šo lappusi.

Grafika

Grafikas failu formāts tīmekļa lappusēs parasti ir JPEG fotogrāfijām, un GIF vai PNG cita veida attēliem. Arī pēdējie divi formāti var tikt lietoti fotogrāfijām, taču nav šim mērķim tik piemēroti. GIF formāts nodrošina arī animācijas, GIF un PNG formātos var tikt lietoti caurspīdīgi pikseļi, PNG formātā arī daļēji caurspīdīgi pikseļi (taču to neatbalsta IE). Visi trīs iepriekšminētie ir rastra grafikas formāti. Tad vēl ir SVG formāts, kas nodrošina vektorgrafiku. Taču biežāk vektorgrafika tiek nodrošināta izmantojot PDF un Flash formātus.

Tīmekļa lappuses apskate

Tā kā tīmekļa lappuses lielākoties sastāv no teksta, tās var aplūkot ar jebkuru lietojumprogrammu, kas māk attēlot teksta dokumentus. Taču lai aplūkotu tīmekļa lappuses tā, kā tas ir paredzēts, tiek lietotas speciālas programmas, kuras sauc par lietotāja aģentiem jeb tīmekļa pārlūkprogrammām. Dažādām platformām ir pieejamas ļoti dažādas tīmekļa pārlūkprogrammas ar dažādām iespējām.

Tīmekļa lappuses izveide

Tīmekļa lappušu izveidē parasti lieto vai nu parastus teksta redaktorus, vai arī specializētus HTML redaktorus, piemēram, Microsoft FrontPage, Macromedia Dreamweaver, Mozilla Composer, u.c. Vēl parasti ir nepieciešama FTP programmatūra failu augšupielādei uz servera.
Īpašs veids, kā veidot un rediģēt mājaslapas, bez FTP vai citu augšupielādes tehnoloģiju izmantošanas, ir wiki. Wiki tehnoloģijas piemērs ir Vikipēdija.
LIFO

LIFO (abreviatūra no last in, first out (pēdējais iekšā, pirmais ārā)) datorikā un rindu teorijā apzīmē saglabāto elementu apstrādes veidu. Pēc definīcijas LIFO datu struktūra ir lineāra liste, kurai elementi tiek pievienoti un dzēsti pa vienam un vienā pusē. LIFO struktūra var tikt ilustrēta kā kaudze ar paplātēm. Pēdējā uz kaudzes novietotā paplāte tiek noņemta kā pirmā.

Definīcija

Datorikā LIFO jēdziens apzīmē elementu rindas apstrādes principu, kad piekļuve elementiem nepieciešama pēc noteiktas kārtības. LIFO tiek izmantots gadījumos, kad pēdējie rindai pievienotie dati ir jāapstrādā kā pirmie. Kā sinonīms var tikt lietots saīsinājums FILO - first in, last out (pirmais iekšā, pēdējais ārā). Rindu teorijā dažreiz tie lietots saīsinājums LCFS - last come, first served (pēdējais ienāca, pirmo apkalpoja). Pielietots datorikā, LIFO princips parasti nozīmē datu apstrādes implementāciju stekā.

Pielietojums

Galvenais pielietojums ir steku implementācijās, kas ir vienas no fundamentālākajām datu struktūrām datorzinātnē.
Voltērs

Biogrāfija

Fransuā Marī Aruē ir dzimis 1694. gada 21. novembrī Parīzē. Viņš bija ceturtais no pieciem Fransuā Aruē un Marijas Margeritas Domaras bērniem. Izglītību Voltērs ieguva Luija Lielā koledžā un licejā. Viņš apguva grieķu un latīņu valodu. Vēlāk iemācījās plūstoši runāt arī itāļu, spāņu un angļu valodās.